Христо Смирненски
Злободневка (Емнал на гърба багажа…)

chitanka.info

Злободневка (Емнал на гърба багажа…)[0]

Емнал на гърба багажа,

прегърбен и белобрад,

бай Октомври по паважа

крачи скръбен и нерад.

Тъй замислен и печален

заминава в дълъг път,

а по неговий лик бледен

странни знаци се четат.

Сякаш наскоро чиновник

той е бил в СГОП

и като добър пестовник,

всичко е делил надве.

Ала някой злобен влъхва

тайната му разгадал,

та към затвора полъхва

мирис благ на кашкавал.

А от Витоша се спуска

бай Ноември с весел вид,

сякаш чака го закуска

в „Батенберг“ или „Елит“[1].

[0] Публикация: Кво да е. Седмичен хумористичен вестник. София, г. IX, бр. 440 от 7 ноември 1920 г., с подпис: Лорд Джемс Шокинг. ↑

[1] „Батенберг“ или „Елит“ — известни столични заведения. „Батенберг“ се е намирало на ул. „Калоян“, а „Елит“ на бул. „Дондуков“. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.